Nom del títol: Màster Universitari en Ciència i Tecnologia dels Recursos Hídrics per la Universitat de Girona
Especialitats: Ciències de l'Aigua / Solucions Tecnològiques
Formar professionals amb un perfil multidisciplinari que permeti afrontar els reptes de la gestió dels recursos hídrics, tant pel que fa a la conservació i el tractament, com a les diverses aplicacions (urbanes, agrícoles, industrials, per generar energia, etc.) de l'aigua, i facilitar així la seva incorporació al mercat laboral i al món de la investigació.
Fomentar l'emprenedoria amb una formació específica d'immersió al món laboral.
Indústries hidrològiques, plantes de tractament d'aigua, dessalinitzadores, estacions depuradores, minicentrals hidràuliques.
Tasques de recerca, d'enginyeria, de planificació, de gestió i de control, assessorament i divulgació.
L'aigua té un fort caràcter transversal.
Tant és així, que se'n poden distingir set tipus d'usos: domèstic (alimentació, rentatge, higiene); públic (hospitals, escoles, neteja de carrers, fonts públiques, reg de jardins); industrial i de serveis; en l'agricultura i la ramaderia; com a font d'energia elèctrica; en les comunicacions fluvials, i per a l'esport i el lleure.
El cicle integral de l'aigua defineix en bona mesura el conjunt d'activitats que es desenvolupen dins el sector.
Per una banda, hi ha les activitats relacionades amb la captació, la potabilització i la distribució d'aigua, i, per una altra banda, les referents a la recollida i el tractament d'aigües residuals, així com a la gestió de la depuració i el clavegueram.
També cal remarcar aspectes clau com són l'impacte ambiental de la utilització d'aquest recurs per als diversos usos i les legislacions cada cop més exigents, com la Directiva marc de l'aigua (2000/60/CE ); el Reial decret 140/2003, pel qual s'estableixen els criteris sanitaris de la qualitat de l'aigua de consum humà, o la Directiva 2006/7/CE, relativa a la gestió de la qualitat de les aigües de bany, entre d'altres.
També cal destacar el canvi de paradigma respecte a la disponibilitat i l'ús dels recursos hídrics (per exemple, el Plan Hidrológico Nacional i la Nova Cultura de l'Aigua), els criteris de sostenibilitat (reutilització, rendiments de xarxes, etc.) i l'economia de l'aigua (tarifes, repercussió de tots els costos, etc.).
És rellevant, d'altra banda, que existeix un gran lligam entre l'aigua i diversos sectors d'activitat, com són l'agricultura, l'alimentació, l'energia, el sector industrial, la salut, el turisme, etc. Tots ells incideixen en els recursos hídrics o hi té incidència l'aigua, i generen diverses qüestions que han de ser abordades des d'una perspectiva de la gestió de l'aigua i el seu impacte socioeconòmic.
Així doncs, no només parlem d'oportunitats laborals del sector de l'aigua sinó que ens referim, en un sentit més ampli, a oportunitats laborals del camp de l'aigua.
En aquest context, el sector de l'aigua i els altres sectors d'activitat indicats en el paràgraf anterior demanden professionals amb una formació pluridisciplinària especialitzada en el camp dels recursos hídrics, que abasti conceptes bàsics de medi hídric, usos de l'aigua, sistemes de tractament, reglamentacions i directives nacionals/europees, gestió econòmica de projectes/processos i una visió global de l'impacte i la gestió de l'aigua.
El màster vol donar resposta a aquestes necessitats formatives, cada cop més exigents, i pretén ser el referent formatiu dels professionals que treballin amb aquest recurs.